kardosdrur/scandi-wiki huggingface dataset:
Traveling Wilburys Vol. 3

Traveling Wilburys Vol. 3 fra 1990 er efterfølgeren til supergruppen Traveling Wilburys kæmpehit Traveling Wilburys Vol. 1 fra 1988 .  At albummet udkom var en overraskelse, da et af gruppens oprindelige medlemmer, Roy Orbison, døde kort efter udgivelsen af deres første album.

Selvom albummet er den anden Wilburys plade, er det usikkert hvorfor det hedder "Vol 3".  En forklaring kunne være, at titlen var et svar til en velkendt bootleg udgivelse af alternativt materiale fra deres oprindelige indspilninger fra 1988, kaldet Vol. 2.  Det kunne også være, at titlen forklares som en henvisning til Wilburys' arbejde med Tom Pettys album Full Moon Fever fra 1989, hvilket gjorde det album til et uofficielt "Vol. 2".

Da dynamikken i gruppen havde ændret sig efter Orbisons død, antog de fire tilbageværende medlemmer alle nye Wilburys pseudonymer: Spike (George Harrison), Clayton (Jeff Lynne), Muddy (Tom Petty) og Boo (Bob Dylan).  Med Harrison og Lynne igen som producere, blev indspilningerne begyndt i foråret 1990, med et ekstra nummer, en coverversion af "Nobody's Child", sat til side til et velgørenhedsalbum .

Ved udgivelsen i oktober blev Traveling Wilburys Vol. 3 forudsigeligt nok ikke modtaget lige så begejstret som dets forgænger, dog høstede det en del succes, hvor både "She's My Baby" og "Wilbury Twist" blev radiohits da albummet nåede #14 i Storbritannien og #11 i USA, hvor det vandt platin.

Selvom der siden har været spekulationer vedrørende yderligere Wilburys udgivelser, mener de fleste at Harrisons død i 2001 har sat en stopper for ethvert muligt fremtidigt projekt, da Harrison havde været gruppens uofficielle leder og hans bo nu ejer rettighederne til begge albums.

Tom Petty har for nylig bekendtgjort at begge Traveling Wilburys udgivelser vil blive remastered og genudgivet i slutningen af 2005 via EMI, som har licenseringsrettighederne til alle Harrisons soloalbums.

Traveling Wilburys Vol. 3 var tilegnet mindet om Lefty Wilbury (Roy Orbison).

Spor 
Alle sange er skrevet af Traveling Wilburys.
 "She's My Baby" – 3:14
 "Inside Out" – 3:36
 "If You Belonged To Me" – 3:13
 "Devil's Been Busy" – 3:18
 "7 Deadly Sins" – 3:18
 "Poor House" – 3:17
 "Where Were You Last Night?" – 3:03
 "Cool Dry Place" – 3:37
 "New Blue Moon" – 3:21
 "You Took My Breath Away" – 3:18
 "Wilbury Twist" – 2:56

Album fra 1990
Holmbladsgade

Holmbladsgade er en gade på Amager, der binder Amagerbrogade og Strandlodsvej sammen. Navngivet i 1898 efter fabrikant Lauritz Peter Holmblad hvis farveri flyttede til gaden i 1903 (Sadolin & Holmblad).  Siden 1997 har Holmbladsgade og Holmbladsgadekvarteret været underlagt kvarterløft, der har ændret gaden til et levende sted med cafeer og småbutikker. Gaden præges af et nyt Idræts- og Kulturhus (2006) der er tegnet af Dorte Mandrup, der også har tegnet det lokale kvarterhus.

Før gaden blev opkaldt efter Holmblad, hed den Køhlertsvej og var oprindelig adgangsvej til Køhlerts Linnedfabrik, grundlagt omkring 1770 af tøjmager Køhlert.

Eksterne henvisninger 

Sundbybiblotek og lokalarkiv 

Gader på Amagerbro
Torben Thune

Torben Thune (15. december 1949 - 3. september 2014) var en dansk lydbogsindlæser, journalist, tv-studievært og tv-producent.

Torben Thune arbejdede mange år i den danske mediebranche. Han arbejdede som journalist og studievært hos bl.a. Danmarks Radio, Weekend-tv, TV 2 og Nordisk Film (forlod firmaet i august 1995). Endvidere arbejdede han som ”filmkøbmand” og tv-producent og handlede med både danske og udenlandske film. I tre år var han ansvarlig for driften og programmeringen af filmkanalen TV1000. Torben Thune afholdt endvidere en række kurser i medietræning og kommunikationsrådgivning.

Torben Thune var den første vært i TV 2's fredagsprogram Eleva2ren sammen med Isabella Miehe-Renard – det var fra 7. oktober 1988 til 24. februar 1989. 

Derudover var han i to etaper en meget benyttet lydbogsindlæser. Fra 1978-1987 og igen fra 2005. 

Torben Thune medvirkede i følgende tre film: 

 Mord i mørket (1986)
 Manden der ville være skyldig (1990)
 Høfeber (1991)

Kildehenvisning 
ARTE Booking: Torben Thune

Eksterne henvisninger 
 

Journalister fra Danmark
Tv-værter fra Danmark
Anne-Bolette Jill Gude

Anne-Bolette Jill Gude (født 1964) er læge på Bispebjerg Hospital og tidligere fotomodel og tv-vært.

Karriere 
Anne-Bolette Jill Gude blev landskendt under navnet Bolette Christophersen, da hun var studievært på Eleva2ren på TV2 i 1993. Hun afløste Janni Hansen som medvært til Ole Stephensen, og hun var vært på programmet i tre måneder fra den 3. september indtil den 3. december 1993. Til hendes første Eleva2ren-program var der halvanden million seere, der så med.

I 1985 deltog hun i skønhedskonkurrencen Miss World for Sverige, hvor hun nåede semifinalen. Fra 1990, og et år frem, var hun nyhedsoplæser på TV3 i Sverige, og i 1992 blev hun uddannet læge fra det svenske universitet Karolinska Institutet i Stockholm. I 1998 vendte hun tilbage til skærmen på TV Danmark, hvor hun var vært på skadestueprogrammet Trauma.
Fra 1998 til 2000 var hun vært på TV3 Danmarks kriminalmagasin Efterlyst.

Hun stoppede derefter mediekarrieren og blev i 2004 speciallæge i klinisk farmakologi.

Privat 
Anne-Bolette Jill Gude er gift med den bedrageridømte finansmand Steen Gude og har bopæl i Schweiz. Parret har et sommerhus på Bornholm.

Referencer 

Tv-værter fra Danmark
Læger fra Danmark
Ansatte ved TV 2
Fotomodeller fra Danmark
Greg Bailey

Greg Bailey er en amerikansk bassist, der er mest kendt for at spille med i bandet Petra.

Bassister fra USA
Christence Kruckow

Christence (Christenze) Akselsdatter Kruckow (ca. 1558 – 26. juni 1621) var en trolddomsanklaget jomfru af adelig slægt, som blev henrettet ved halshugning efter, at kong Christian IV havde stadfæstet hendes dom.

Liv 
Hun var datter af Aksel Nielsen Kruckow til Årslevgård og kom som ung i huset hos fru Berte Friis på det nærliggende Nakkebølle. Da fru Berte var død 1582, og enkemanden, Eiler Brockenhuus, 2 år efter var blevet gift på ny, forlod jomfru Christence gården, om straks eller noget senere vides ikke. Den nye frue på Nakkebølle, Anne Bille, fødte efterhånden en mængde børn, der imidlertid alle enten var dødfødte eller døde lige efter fødselen, og da man efter 12 års forløb gav sig til at efterspore, om dette ikke skulle skyldes trolddomskunster, fandt man hurtigt de formentlig skyldige, et par kvinder, som i 1596 kom til at lide døden på bålet. Som den, der stod bag disse kvinder, nævnedes imidlertid ingen anden end Christence Kruckow, som beskyldtes for allerede inden brylluppet at have truffet forberedelser til at volde den unge frue skade; men mod beskyldningerne protesterede hun og hendes slægt, og en formel
anklage mod hende rejstes ikke.

Senere træffes hun i Aalborg, hvor hun i 1615 sammen med en søster stiftede et lille legat for en student fra byens latinskole. Snart efter dukkede der imidlertid slemme rygter op om hende, idet man atter troede hende i virksom forbindelse med den onde for at skade sine medmennesker. Nu rørtes der op i den da 25 år gamle sag, og denne gang ramtes hun af lovens fulde straf, da herredagen 9. juni 1621 dømte hende til at have sin adelige stand forbrudt og til at miste livet. Ikke mange dage efter faldt den aldrende kvindes hoved for bøddelens sværd. Inden sin død havde hun testamenteret penge til fattige studenter, "den halshuggede Jomfrus Legat", som endnu eksisterer.

Kilder 
 Biografi i Dansk biografisk leksikon 1. udgave.

Litteratur 
 Nye Danske Magazin, I, 378 ff.
 Historisk Tidsskrift, 4. række IV, 523. 527 ff.
 Samlinger til jydsk Historie og Topographie, 2. række III, 225 ff.
 Den halshuggede jomfru – Hanne Guldberg Mikkelsen. Børnebog

Eksterne henvisninger 
 

Personer henrettet ved halshugning
Danskere i 1500-tallet
Danskere i 1600-tallet
Legatstiftere fra Danmark
Personer i Dansk Biografisk Leksikon
Personer i Dansk Kvindebiografisk Leksikon
Personer henrettet for hekseri
Henrettede personer fra Danmark
Hekseprocesser i Danmark
Thera Hoeymans

Thera Hoeymans (født den 22. september 1969 i byen Brunsum i det sydlige Holland) er tidligere medlem af det aarhusianske dance-band Cut'N'Move. 

Efter tiden i Cut'N'Move har hun optrådt i opsætningen af musicalen "Ain't Misbehavin'" på Folketeateret i København. Hun var endvidere i 1994 med-vært på tv-programmet "Eleva2ren" på TV 2 med Ole Stephensen og har medvirket i Aarhus Teaters opsætning af "Teaterkoncert Gasolin" og i opsætningen af operaen Carmen.

Hun har i dag sit eget firma: Seven Yellow Monkeys sammen med Jan Eliasen

Diskografi 
 Thera Hoeymans Vertical 2004
 Cut'N'Move Peace Love & Harmony 1993
 Cut'N'Move Get Serious 1991

Eksterne henvisninger 
 

Skuespillere fra Danmark
Sangere fra Danmark
Tv-værter fra Danmark
Lukas Podolski

Lukas Podolski (født 4. juni 1985 i Gliwice, Polen) er en tysk fodboldspiller af polsk afstamning, der spiller som angriber hos Górnik Zabrze . Han startede sin karriere hos 1. FC Köln som ungdomsspiller, og blev indlemmet i holdets seniortrup i 2003. I 2006 blev han solgt til FC Bayern München, hvor han spillede de følgende tre år. Han var med til at vinde både Bundesligaen og DFB-Pokalen med holdet i 2008, men skiftede i sommeren 2009 tilbage til FC Köln, da han aldrig opnåede en fast plads på Bayerns hold. i 2012 Skiftede han til Arsenal F.C. efter UEFA Euro 2012 og scorede 2 mål mod sin gamle klub 1. Köln i en venskabskamp, hvor fansene havde mulighed for at sige farvel til Podolski. I sommeren 2015 skrev Podolski kontrakt med tyrkiske Galatasaray, og scorede i sin første kamp mod spanske Celta Vigo som var en træningskamp. Han har sin egen tøjbutik, ved navn Strassen Kicker, som ligger i gågaden i Köln.

Landshold 
Podolski står noteret for 130 kampe og 49 scoringer for Tysklands landshold, som han debuterede for den 6. juni 2004 i en venskabskamp mod Ungarn. Han har repræsenteret Tyskland ved EM i 2004, VM i 2006, EM i 2008, VM i 2010, EM i 2012, VM i 2014 og EM i 2016. Ved VM i 2014, der blev afholdt i Brasilien, vandt han guld med tyskerne. Podolski stoppede landsholdskarrieren efter EM 2016 og spillede sin afskedskamp den 22. marts 2017.

Titler 

Bundesligaen
 2008 med FC Bayern München

DFB-Pokal
 2008 med FC Bayern München

DFB-Ligapokal
 2007 med FC Bayern München

FA Cup
 2014 med Arsenal

Eksterne henvisninger 
 Podolskis egen hjemmeside
 FIFA.com spillerinfo 
 Fussballdaten.de spillerinfo
 

Fodboldspillere fra Polen
Fodboldspillere fra Tyskland
Fodboldspillere fra 1. FC Köln
Fodboldspillere fra FC Bayern München
Fodboldspillere fra Arsenal F.C.
Fodboldspillere fra FC Internazionale Milano 
Fodboldspillere fra Galatasaray SK
Fodboldspillere fra Vissel Kobe
Fodboldspillere fra Antalyaspor
Fodboldspillere fra Górnik Zabrze
Verdensmestre i fodbold
Angribere (fodbold)
Deltagere ved det europæiske mesterskab i fodbold 2004
Deltagere ved verdensmesterskabet i fodbold 2006
Deltagere ved det europæiske mesterskab i fodbold 2008
Deltagere ved verdensmesterskabet i fodbold 2010
Deltagere ved det europæiske mesterskab i fodbold 2012
Deltagere ved verdensmesterskabet i fodbold 2014
Deltagere ved det europæiske mesterskab i fodbold 2016
Leavesden Film Studios

Leavesden Film Studios ligger i Leavesden Park, en stor forretningsdrevet film- og mediepark beliggende i den nordvestlige udkant af London nær Watford. Udover at ligge i grønne områder, råder studiet over egne større friområder, hvor alle filmindustriens behov for plads kan blive opfyldt, bl.a. kan tilbydes 180 graders frit udsyn, som kan være meget nyttig ved udendørs optagelser. 

Studierne er indrettet i den tidligere Rolls-Royce fabrik ved Leavesden Aerodrome, som var et vigtigt produktionssted for fly under 2. verdenskrig. Udover filmene om Harry Potter, er mange af optagelserne til James Bond’s GoldenEye og Die Another Day samt Sleepy Hollow og Star Wars 1 + 2 optaget her.

Området er så stort, at skuespillerne er nødt til, at blive kørt fra deres omklædningsrum til sættet, i golfbiler.

Eksterne henvisninger 

 Warner Bros. Officiel UK website
 Warner Bros. Studio Tour website
 Officiel Studios website 

Filmstudier
Bygninger, konstruktioner og anlæg i London
Løvsav

En Løvsav eller Løvsavbue er en buesav, i princippet en kontursav, bestående af en temmelig dyb bue i den ene ende forsynet med en tynd savklinge og et lodret stående håndtag. Løvsav bruges især i forbindelse med husflids- og sløjdarbejde eller til mindre intarsiaarbejde i stedet for dekupørsav.

Sammenlign fx Stiksav.

Ekstern Henvisning
 Træsmedens Håndværktøj 

Træværktøj
Savende værktøj
Henrik Larsson

Edward Kjell Henrik "Henke" Larsson, MBE (IFA: ˈhɛnrɪk ˈlɑːʂɔn, 20. september 1971 i Helsingborg, Skåne, Sverige) er en tidligere professionel fodboldspiller (angriber) og nuværende assistenttræner for FC Barcelona.

Larsson debuterede på det svenske landshold den 13. oktober 1993 i en kamp mod Finland i kvalifikationen til VM 1994, hvor han scorede. Han spillede 106 landskampe og lavede 37 mål for Sverige mellem 1993 og 2009. Ud over ligatitler med Celtic, Barcelona og Manchester United samt en Champions League-titel med Barcelona har Larsson vundet flere individuelle udmærkelser, som fx Guldskon som Europas bedste målscorer og Guldbollen som bedste svenske fodboldspiller (to gange). Henrik Larsson påbegyndte sin trænerkarriere i Landskrona BoIS, men forlod klubben efter 3 sæsoner.

Lige inden landskampen mod Danmarks fodboldlandshold den 6. juni 2009, hvor Henke spillede hele kampen, døde hans bror af pludselige årsager. Henke fik det at vide lige inden kampstart, men gik alligevel på banen..

Den 20. oktober 2009 meddelte han, at han ville stoppe karrieren den 1. november 2009.  For sine præstationer hos Celtic er han blevet inkluderet i Scottish Football Hall of Fame.

Han er far til Jordan Larsson, som spiller fodbold i Shalke 04 i Bundesligaen men er i øjeblikket lejet uf til danske FC København og Janelle Larsson, som er aktiv inden for hestesporten og blandt andet er vinder af flere SM-medaljer. Henke er gift med Magdalena Larsson.

Baggrund 
Henrik Larssons mor er fra Sverige og hans far, Francisco Rocha, er fra øen Boa Vista, en af Kap Verde-øerne uden for Vestafrikas kyst. Larsson voksede op i Närlunda i Helsingborg, Skåne, Sverige. Hans mor arbejdede på fabrik, og hans far var sømand.

Referencer

Eksterne henvisninger 

 
 Henrik Larssons Hjemmeside  på HenrikLarssonOfficialWebsite.com 
 Kilde For Henrik Larssons Rigtige Navn  på PremierLeague.com 
 Profil af Henrik Larsson  på HIF.se 
 Fakta om Henrik Larsson på UEFA.com 
 Fakta om Henrik Larsson  på SvenskFotboll.se 

Fodboldtrænere fra Sverige
Fodboldspillere fra Sverige
Fodboldspillere fra Kap Verde
Fodboldspillere fra Celtic F.C.
Fodboldspillere fra FC Barcelona
Fodboldspillere fra Feyenoord Rotterdam
Fodboldspillere fra Helsingborgs IF
Fodboldspillere fra Manchester United F.C.
Fodboldtrænere fra Landskrona BoIS
Personer fra Helsingborg
Medlemmer af Scottish Football Hall of Fame
Deltagere ved verdensmesterskabet i fodbold 1994
Deltagere ved det europæiske mesterskab i fodbold 2000
Deltagere ved verdensmesterskabet i fodbold 2002
Deltagere ved det europæiske mesterskab i fodbold 2004
Deltagere ved verdensmesterskabet i fodbold 2006
Deltagere ved det europæiske mesterskab i fodbold 2008
Kjeld Rasmussen

Kjeld Rasmussen (født 27. december 1926, død 19. maj 2018) var tidligere borgmester i Brøndby, valgt for Socialdemokratiet.

Han blev byrådsmedlem i 1958 og borgmester i 1966. 1. juli 2005 gik han af og blev afløst af partifællen Ib Terp. Kjeld Rasmussen er stadig indehaver af rekorden som Danmarks længst siddende borgmester.

Referencer

Eksterne henvisninger 
 

Borgmestre fra Socialdemokraterne
Riddere af Dannebrog
Personer fra Brøndby
Personer i Kraks Blå Bog (afdøde)
Stiksav

En stiksav er et værktøj til at skære træ ud i bl.a. buede former, idet den med sin smalle klinge let kan komme rundt om skarpe hjørner.

Se også 
 Løvsav

Ekstern Henvisning 
 Træsmedens Håndværktøj 

Savende værktøj
Metalværktøj
Træværktøj
Ib Terp

Ib Terp (født 14. juli 1944, død 14. november 2016) var en dansk socialdemokratisk politiker, som var borgmester i Brøndby fra 1. juli 2005 til 1. marts 2016. Forud for overtagelsen af borgmesterhvervet var Ib Terp medlem af Brøndby Kommunalbestyrelse i 27 år.

Ib Terp boede i Brøndby Strand indtil 2006, hvor han flyttede til Brøndbyøster.

Han var uddannet civilingeniør og havde orlov fra Ministeriet for Videnskab, Teknologi og Udvikling.

Siden 2006 var Ib Terp gift med Mette Aabrink. Ib Terp døde den 14. november 2016 efter en længere tids kræftsygdom.

Referencer

Eksterne henvisninger 
 

Borgmestre fra Socialdemokraterne
Personer fra Brøndby
Tidligere borgmestre fra Danmark
Civilingeniører fra Danmark
Holmbladsgadekvarteret

Holmbladsgadekvarteret udgør en del af den Københavnske bydel Amagerbro på det nordlige Amager. Området er ca. 2 km x 800 m i udstrækning og afgrænses mod vest af Amagerbrogade, mod syd af Brysselgade/Frankrigsgade/Wittenberggade/Lergravsvej, mod øst kysten og endelig mod nord af Prøvestenbroen/Prags Boulevard/Uplandsgade.

Se også 
Holmbladsgade

Kvarterer i Amager Øst
Ulf Lundell

Ulf Gerhard Lundell (født 20. november 1949 i Stockholm) er en svensk forfatter, digter, rockmusiker og billedkunstner.

Karriere 
Lundell debuterede musikalsk i 1975 med albummet Vargmåne. Året efter kom debut- og generationsromanen Jack, der siden er filmatiseret.

Som forfatter er Lundell tydeligt påvirket af Jack Kerouac og Ernest Hemingway. Siden debutromanen har Lundell udgivet omkring 12 romaner og et par digtsamlinger.

På den musikalske front er inspirationskilderne primært Neil Young, Bob Dylan og Bruce Springsteen.

Lundell laver sine sange på svensk og har igennem 30 års høj produktivitet påvirket den svensksprogede rockmusik. I Danmark er han nok mest kendt for hymnen Öppna Landskap fra albummet Kär och Galen (1982), men denne sang er meget atypisk for hans øvrige produktion. Hymnen var på et tidspunkt på tale som ny svensk nationalmelodi.

Lundell er meget produktiv. Siden pladedebuten i 1975 er det blevet til mere end 30 regulære udgivelser (inkl. liveudgivelser – ekskl. opsamlinger). Fra efteråret 2004 til efteråret 2005 udgav Lundell eksempelvis cd-trilogien OK Baby OK, Högtryck og Lazarus. Han udsendte den samfundskritiske og vrede "Rent Förbannat" i 2012 og "Trunk" i 2013, så produktiviteten er stadig høj - selvom han i 2009 varslede en langsom afslutning på sine liveoptrædener. Han har dog stort set uafbrudt holdt fast i mindst én årlig turné siden.

Lundells tekstunivers kredser om forholdet mellem mænd og kvinder. Lundell er romantisk i sit syn på det modsatte køn, og den medfølgende piedestalfilosofi har sendt ham i verbale opgør med de svenske feminister.

Sagsanlæg 
Omkring årtusindeskiftet endte en af disse diskussioner i retten, da feministen Karolina Ramqvist valgte at offentliggøre et personligt "hadebrev" fra Lundell i bogen Fittstim, som er titlen på den svenske udgave af debatbogen Fisseflokken. Sagen gik ud på, at Ramqvist havde skrevet en meget nedladende anmeldelse af en nodebog med Lundellsange. Hun skrev blandt andet, at Lundells fans mest var de skaldede mænd, der blev pinlige ved grillfesterne. Lundell skrev et nedladende brev til Ramqvist, hvor han blandt andet foreslog hende, at hun burde få sig en kæreste. Ramqvist valgte at offentliggøre dette brev som et eksempel på mandlig sexisme. Lundell lagde sag an, fordi han mente, at ophavsretten til brevet var hans. Lundell vandt sagen i retten, og brevet blev taget ud af de fremtidige udgaver af debatbogen. I det hele taget er Lundell en flittig gæst i avisernes spalter og er kendt for at revse samfundet.

De senere år 
Lundell led under et massivt alkoholmisbrug i 1980'erne. I starten af 1990'erne blev han tørlagt og vendte tilbage som livekunster med det imposante livealbum Maria Kom Tilbaka – live.

Lundell er en flittig livekunstner, og hans årlige sommerturné er blevet en institution i Sverige. Hans koncerter er ofte en tour de force på op mod tre timer.

Noter

Eksterne henvisninger 

 
 
 

Digtere fra Sverige
Rockmusikere fra Sverige
Komponister fra Sverige
Sangere fra Sverige
Kunstnere fra Sverige
Har spillet på Roskilde Festival
Personer fra Stockholm
Svensksprogede forfattere fra Sverige
Floddelfiner

Floddelfiner omfatter fire arter af tandhvaler, der lever i ferskvandsfloder og flodmundinger. De tilhører overfamilien Platanistoidea. Tre arter lever i ferskvandsfloder, mens den fjerde art, la plata-delfinen (Pontoporia blainvillei), lever i flodmundinger samt i havet. Den er dog stadigvæk klassificeret som en floddelfin.

Økologi 
Floddelfiner er blandt de mest truede af alle verdens tandhvaler. På grund af indskrænkede leveområder, jagt af mennesker, samt få dyr til at starte med, er de tæt på at blive udryddet. Nogle af floddelfinerne har samtidigt et dårligt syn, nogle betragtes som blinde, hvilket kan lede til uheldige sammenstød med mennesker eller menneskeskabte objekter (f.eks. både eller fiskenet).

Tucuxi-delfinen lever også i floder. Den er dog ikke klassificeret under overfamilien Platanistoidea, og bliver dermed ikke betragtet som en ægte floddelfin.

Klassifikation 
I den seneste klassifikation er der fire familier der udgør floddelfinerne. Arten kinesisk floddelfin i familien Lipotidae regnes dog for at være udryddet.

 Overfamilien Platanistoidea
 Familie Platanistidae
 Platanista gangetica
 Familie Iniidae
 Inia geoffrensis
 Familie Lipotidae
 Lipotes vexillifer
 Familie Pontoporiidae
 Pontoporia blainvillei

Kilder 

 

br:Platanistidae
th:โลมาแม่น้ำ
Amagerbrogade

Amagerbrogade er en hovedfærdselsåre på Amager. Gaden starter ved Christmas Møllers Plads, hvor Torvegade bliver til Amagerbrogade, og slutter ved kommunegrænsen cirka 500 meter efter Sundbyvester Plads, hvor den bliver til Amager Landevej. 

Amagerbrogade markerer grænsen mellem de to københavnske bydele Sundbyvester og Sundbyøster.

Ifølge den lokale handelsstandsforening er Amagerbrogade Danmarks længste handelsgade.

Nærmeste metrostation er Amagerbro.

Amagerbrogade er beskrevet i Klaus Rifbjergs digt “Hjerteflod”

Amager Landevej 
Oprindelig var Amagerbrogade og Amager Landevej dele af kongevejen til Store Magleby og Dragør. Ved indlemmelsen af Sundbyerne i Københavns Kommune i 1902 hed hele vejen Amager Landevej (cyklistpavillonen Alhambra, der lå nær Sundbyvester Plads, lå således ved Amager Landevej), men efterhånden vandt navnet Amagerbrogade indpas, og i dag skifter navnet ved grænsen til Tårnby Kommune. Da Københavns Lufthavn voksede sig større og opslugte Maglebylille, blev også Amager Landevej afskåret lige nord for Store Magleby. Ved den yderste ende af Amager Landevej ligger i dag Flyvergrillen.

Eksterne henvisninger 

Gader i København
Gader på Amagerbro
Flødstrup

Flødstrup er en lille landsby på det østlige Fyn beliggende i Flødstrup Sogn cirka 2 kilometer nord for Ullerslev og 8 kilometer syd for Kerteminde. Landsbyen ligger i Nyborg Kommune og hører til Region Syddanmark.

Den nord-syd gående amtsvej Kertemindevej der fører fra Kerteminde til Ullerslev går gennem byen. Der er busforbindelser i lokalområdet samt mod Nyborg, Kerteminde og Odense.

Flødstrup havde i mange år et forretningsliv med både brugs, købmand og slagter, men med tiden er disse butikker lukket. Fra 1962-2002 var der en maskinstation i byen, der stadig har gårde, men få fuldtidslandmænd. I byen er der en kirke Flødstrup Kirke (der også betegnes Vor Frue Kirke) med dertilhørende præstegård.

Eksterne henvisninger

Flødstrup Kirke

Lokaliteter i Nyborg Kommune